Добри Жотев
Рим

chitanka.info

Погиналият Рим не е погинал.

Живее пак.

Макар да е на друго място

и в друго време.

Блести, тъй както е блестял.

И много, много повече.

Прежѝвя лакомо света,

тъй както някога го е прежѝвял.

Но днеска с по-обострен апетит.

Погналият Рим не е погинал.

И варварите, също непогинали,

живеят пак.

Макар да са на друго място

и в друго време.

И готвят се и тоя път

да го сразят и те да станат Рим.

И както Рим навеки да прежѝвят

света презрян на варварската сган…

А сляпата безсмислица върти се.

Върти се в бесен кръговрат.

Потрива тъмни длани

със сатанинско удоволствие.

И тътне грозният й смях.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.